
- PRIJEDLOG
Na temelju članka 39. Statuta Općine Vela Luka („Službeni glasnik Općine Vela Luka“, broj 11/2021), Općinsko vijeće Općine Vela Luka, na __ sjednici održanoj dana __________ 2026. godine, donosi
PRAVILNIK
o dodjeli stipendija učenicima i studentima koji se obrazuju za deficitarna zanimanja od javnog interesa za Općinu Vela Luka
Članak 1.
Predmet Pravilnika
Ovim Pravilnikom uređuju se uvjeti, kriteriji i postupak dodjele stipendija učenicima i studentima, prava i obveze stipendista, način isplate stipendije te obveze stipendista nakon završetka obrazovanja.
Članak 2.
Cilj stipendiranja
Cilj stipendiranja je poticanje obrazovanja za deficitarna zanimanja od javnog interesa za Općinu Vela Luka te stvaranje uvjeta za zadržavanje potrebnog stručnog kadra na području Općine Vela Luka.
Članak 3.
Rodna jednakost
Izrazi koji se u ovom Pravilniku koriste za osobe u muškom rodu neutralni su i odnose se na osobe muškog i ženskog spola.
Članak 4.
Deficitarna zanimanja od javnog interesa
Deficitarnim zanimanjem od javnog interesa smatra se zanimanje za koje postoji potreba za stručnim kadrom na području Općine Vela Luka u djelatnostima od javnog interesa.
Potreba za stručnim kadrom smatraju se potrebe Općine Vela Luka, njezinih ustanova, trgovačkih društava koja obavljaju djelatnost od javnog interesa te drugih subjekata koji obavljaju djelatnost od javnog interesa na području Općine Vela Luka.
Lista deficitarnih zanimanja od javnog interesa utvrđuje se za svaku školsku odnosno akademsku godinu.


Članak 5.
Utvrđivanje Liste deficitarnih zanimanja
Povjerenstvo za stipendije prije raspisivanja natječaja prikuplja podatke o potrebama za stručnim kadrom na području Općine Vela Luka.
Na temelju prikupljenih podataka Povjerenstvo predlaže Listu deficitarnih zanimanja od javnog interesa.
Na temelju prijedloga Povjerenstva Listu deficitarnih zanimanja od javnog interesa utvrđuje Općinski načelnik prije raspisivanja natječaja.
Članak 6.
Kandidati i prvenstvo
Stipendije se prvenstveno dodjeljuju kandidatima koji se obrazuju za zanimanja utvrđena Listom deficitarnih zanimanja od javnog interesa.
Ako nakon popune predviđenog broja stipendija za deficitarna zanimanja ostanu raspoložive stipendije, Povjerenstvo će bodovati prijave kandidata koji se obrazuju za druga zanimanja.
Prijave kandidata iz stavka 2. ovoga članka boduju se prema ostvarenim bodovima i redoslijedu na listi prvenstva, do popune preostalog broja stipendija.
Članak 7.
Javni natječaj
Javni natječaj za dodjelu stipendija raspisuje Upravni odjel za opće poslove, društvene djelatnosti i održivi razvoj.
Natječajem se posebno utvrđuje broj stipendija koje se dodjeljuju učenicima srednjih škola i broj stipendija koje se dodjeljuju studentima na temelju odluke Općinskog načelnika.
Natječaj se objavljuje na mrežnim stranicama Općine Vela Luka i na oglasnoj ploči Općine Vela Luka.
Natječajem se utvrđuje rok i uvjeti za podnošenje prijava, potrebna dokumentacija i drugi uvjeti potrebni za provedbu postupka.




Članak 8.
Povjerenstvo za stipendije
Općinski načelnik imenuje Povjerenstvo za stipendije na početku mandata.
Povjerenstvo za stipendije obavlja sljedeće poslove:
1. prikuplja podatke o potrebama za deficitarnim zanimanjima;
2. predlaže Listu deficitarnih zanimanja;
3. pregledava zaprimljene prijave;
4. utvrđuje ispunjavanje uvjeta;
5. provodi bodovanje;
6. utvrđuje prijedlog liste prvenstva;
7. sudjeluje u utvrđivanju potreba za stručnim kadrom i odgovarajućih radnih mjesta nakon završetka obrazovanja stipendista;
8. daje prijedloge i mišljenja u slučajevima propisanim ovim Pravilnikom.
Članak 9.
Uvjeti za dodjelu stipendije
Kandidat mora:
1. imati prebivalište na području Općine Vela Luka;
2. biti redovni učenik odnosno redovni student;
3. ne ponavljati godinu obrazovanja za koju traži stipendiju;
Članak 10.
Kriteriji za bodovanje
Prijave se boduju prema sljedećim kriterijima:
1. uspjeh u obrazovanju;
2. državna matura;
3. natjecanja;
4. znanstveni, stručni, umjetnički i drugi javno priznati rezultati;
5. volontiranje i aktivno sudjelovanje u radu udruga na području Općine Vela Luka;
6. socijalne okolnosti.




Članak 11.
Uspjeh u obrazovanju i državna matura

Za učenike srednje škole kao kriterij uspjeha boduje se prosjek ocjena ostvaren u prethodnoj školskoj godini. Učenici 1. razreda srednje škole dostavljaju podatke o uspjehu ostvarenom u 8. razredu osnovne škole.
Za studente prve godine kao kriterij uspjeha boduje se prosjek ocjena ostvaren u posljednjoj godini srednje škole, a za studente viših godina broj ostvarenih ECTS bodova u prethodnoj akademskoj godini. Student mora biti redovno upisan u godinu studija koju upisuje, ne smije ponavljati godinu te mora ostvariti najmanje 53 ECTS boda u prethodnoj akademskoj godini za ostvarivanje bodova po tom kriteriju.
Rezultat državne mature boduje se i kod učenika i kod studenata prema ocjenama ostvarenim na obveznim ispitima državne mature, uz razlikovanje više (A) i osnovne (B) razine.
Bodovanje državne mature provodi se prema tablici iz Priloga 1. ovoga Pravilnika, za svaki obvezni ispit pojedinačno prema ostvarenom rezultatu i razini ispita.
Članak 12.
Natjecanja
Boduje se sudjelovanje i ostvareni rezultat na županijskim, državnim i međunarodnim natjecanjima iz područja znanja, struke, sporta, umjetnosti i drugih javno priznatih područja.
Rezultat se dokazuje odgovarajućom potvrdom, diplomom ili drugim vjerodostojnim dokazom.
Ako isti kandidat ostvari pravo na bodove po više osnova za isto natjecanje, bodovi se ne zbrajaju, nego se uzimaju u obzir bodovi ostvareni samo po jednoj i to najpovoljnijoj osnovi.
Članak 13.
Znanstveni, stručni, umjetnički i drugi javno priznati rezultati
Boduju se znanstveni, stručni, umjetnički i drugi javno priznati rezultati koji nisu već bodovani prema članku 12. ovoga Pravilnika.
Rezultati se dokazuju odgovarajućom potvrdom, diplomom, objavljenim radom ili drugim vjerodostojnim dokazom.




Članak 14.
Volontiranje i aktivno sudjelovanje u radu udruga
Boduje se volontiranje i aktivno sudjelovanje u radu udruga na području Općine Vela Luka.
Za ostvarivanje bodova kandidat je dužan dostaviti potvrdu udruge ili druge organizacije o razdoblju članstva odnosno volontiranja, opisu aktivnosti, učestalosti i kontinuitetu sudjelovanja.
Samo formalno članstvo u udruzi, bez dokazanog aktivnog sudjelovanja u njezinu radu, ne ostvaruje bodove.
Pri bodovanju se razlikuje kontinuirano i aktivno sudjelovanje od povremenog i jednokratnog volontiranja.

Članak 15.
Socijalne okolnosti
Socijalni položaj učenika i studenata boduje se na sljedeći način:
1. ako kandidat nema oba roditelja;
2. ako kandidat nema jednog roditelja;
3. ako je kandidat dijete samohranog roditelja koji ne prima nikakvu financijsku pomoć od drugog roditelja;
4. ako kandidat ima utvrđen stupanj tjelesnog oštećenja od 50 % ili više;
5. ako je kandidat dijete hrvatskog branitelja iz Domovinskog rata;
6. ako je kandidat iz obitelji s troje ili više djece.
Za ostvarivanje bodova po osnovi socijalnih okolnosti kandidat je dužan dostaviti dokumentaciju kojom dokazuje socijalnu okolnost za koju traži bodovanje.

Kandidat je dužan odgovarajućom dokumentacijom dokazati svaku socijalnu okolnost za koju traži bodovanje.
Članak 16.
Dokumentacija uz prijavu
Uz prijavu na natječaj kandidat je dužan priložiti:
1. dokaz o državljanstvu i prebivalištu;
2. potvrdu obrazovne ustanove o redovnom upisu i da kandidat ne ponavlja godinu obrazovanja;
3. dokaz o prosjeku ocjena za godinu obrazovanja koja se boduje prema članku 11. ovoga Pravilnika;
4. potvrdu visokog učilišta o ostvarenom broju ECTS bodova u prethodnoj akademskoj godini, za studente viših godina;
5. dokaz o ostvarenom rezultatu na državnoj maturi, iz kojeg je vidljivo na kojoj je razini ispit položen;
6. dokaze o rezultatima na županijskim, državnim i međunarodnim natjecanjima;
7. dokaze o znanstvenim, stručnim, umjetničkim i drugim javno priznatim rezultatima;
8. potvrdu udruge ili druge organizacije o volontiranju i aktivnom sudjelovanju na području Općine Vela Luka;
9. dokumentaciju kojom dokazuje socijalne okolnosti iz članka 15. ovoga Pravilnika, ovisno o osnovi po kojoj traži bodovanje;
10. potpisanu izjavu iz Priloga 2. ovoga Pravilnika;
11. ostale dokaze kojima se dokazuju uvjeti iz ovog Pravilnika i natječaja.
Članak 17.
Lista prvenstva
Povjerenstvo nakon pregleda i bodovanja prijava utvrđuje prijedlog liste prvenstva.
Ako kandidati ostvare jednak broj bodova, prednost ima kandidat s većim brojem bodova ostvarenim prema kriteriju socijalnih okolnosti, a zatim prema kriteriju uspjeha u obrazovanju.
Članak 18.
Odluka o dodjeli stipendija
Na temelju prijedloga Povjerenstva Općinski načelnik donosi odluku o dodjeli stipendija.
Članak 19.
Ugovor o stipendiranju
Na temelju odluke o dodjeli stipendije s korisnikom stipendije sklapa se ugovor o stipendiranju.
Ugovorom se uređuju visina i način isplate stipendije, trajanje stipendije, prava i obveze stipendista, obveze nakon završetka obrazovanja te uvjeti povrata stipendije.
Članak 20.
Trajanje i isplata stipendije
Stipendija se isplaćuje za razdoblje od deset mjeseci tijekom školske odnosno akademske godine, od rujna do lipnja, odnosno ne isplaćuje se za srpanj i kolovoz.
Stipendija se isplaćuje u jednakim mjesečnim iznosima.
Članak 21.
Obveze stipendista tijekom obrazovanja
Stipendist je dužan uredno ispunjavati obveze iz programa obrazovanja.
Stipendist je dužan dostaviti Općini Vela Luka potvrdu o upisu u narednu godinu obrazovanja najkasnije do 15. listopada tekuće godine.
Stipendist je dužan, na zahtjev Općine Vela Luka, dostaviti podatke i dokumentaciju potrebne za provjeru ispunjavanja uvjeta za ostvarivanje stipendije i izvršavanja obveza iz ugovora o stipendiranju.
Stipendist je dužan bez odgode obavijestiti Općinu Vela Luka o promjenama koje utječu na pravo na stipendiju.
Članak 22.
Volonterski angažman stipendista
Stipendist može, kada to zahtijevaju potrebe Općine Vela Luka, biti pozvan na volonterski angažman na području Općine Vela Luka tijekom školskih odnosno studijskih praznika, ako takav angažman ne ometa njegove obrazovne obveze.
Način, vrijeme i trajanje volonterskog angažmana uređuju se dogovorom s Općinom Vela Luka.
Članak 23.
Obveza iskazivanja namjere nakon završetka obrazovanja
Stipendist je dužan najkasnije tri (3) mjeseca prije planiranog roka završetka obrazovanja popuniti i dostaviti Općini Vela Luka izjavu o namjeri nakon završetka obrazovanja, na obrascu iz Priloga 3. ovoga Pravilnika.
Stipendist koji završava srednjoškolsko obrazovanje u izjavi iskazuje namjerava li nastaviti obrazovanje ili nakon završetka obrazovanja tražiti zaposlenje u struci na području Općine Vela Luka.
Student u izjavi iskazuje svoju namjeru nakon završetka studija.
Stipendist je dužan bez odgode prijaviti Općini Vela Luka svaku promjenu iskazane namjere.
Članak 24.
Utvrđivanje potrebe i obveza prijavljivanja na natječaj
Povjerenstvo za stipendije, na temelju podataka o potrebama za stručnim kadrom, utvrđuje postoji li nakon završetka obrazovanja stipendista potreba za njegovim zanimanjem na području Općine Vela Luka te postoji li odgovarajuće radno mjesto za koje stipendist ispunjava propisane uvjete.
Povjerenstvo je dužno utvrditi postojanje potrebe i odgovarajućeg radnog mjesta najkasnije u roku od 30 dana od završetka obrazovanja stipendista.
Ako Povjerenstvo utvrdi da postoji potreba za radnim mjestom koje odgovara stručnoj spremi stipendista, stipendist je dužan, u roku od 30 dana od dana kada je obaviješten o postojanju takve potrebe odnosno od objave odgovarajućeg natječaja, prijaviti se na odgovarajući javni natječaj za zapošljavanje.
Ako se stipendist prijavi na odgovarajući natječaj, ali ne bude izabran, smatra se da je svoju obvezu ispunio i nema obvezu povrata stipendije po toj osnovi.
Kod prijma stipendista u službu u upravnom tijelu Općine Vela Luka koji je na temelju ugovora o stipendiranju u obvezi raditi određeno vrijeme na području Općine Vela Luka, javni natječaj se ne provodi sukladno članku 18. Zakona o službenicima I namještenicima u lokalnoj i područnoj (regionalnoj) samoupravi.
Ako stipendist odbije mogućnost zaposlenja odnosno ne prijavi se na odgovarajući natječaj, dužan je vratiti primljeni iznos stipendije u skladu s ovim Pravilnikom.
Članak 25.
Obveza zaposlenja i trajanje obveze
Stipendist koji se zaposli u struci na području Općine Vela Luka dužan je raditi najmanje onoliko vremena koliko je primao stipendiju.
Obveza iz stavka 1. ovoga članka počinje danom zasnivanja radnog odnosa.
Članak 26.
Nastavak obrazovanja nakon srednje škole
Stipendist koji nakon završetka srednjoškolskog obrazovanja neposredno nastavi obrazovanje u istom ili srodnom zanimanju može, uz prethodnu obavijest Općini Vela Luka, odgoditi izvršenje obveze rada do završetka tog obrazovanja.
Članak 27.
Promjena okolnosti i povrat stipendije
Stipendist je dužan vratiti primljeni iznos stipendije ako nastupe okolnosti zbog kojih je, sukladno ovom Pravilniku i ugovoru o stipendiranju, izgubio pravo na daljnje stipendiranje ili je povrijedio ugovorene obveze.
Stipendist je dužan bez odgode obavijestiti Općinu Vela Luka o nastanku okolnosti koje mogu utjecati na pravo na stipendiju ili obvezu povrata.




Članak 28.
Završetak studija i apsolventski rok
Studentu koji se nalazi u posljednjoj godini studija, odnosno koristi apsolventski rok, stipendija se može odobriti i nakon isteka redovnog trajanja studija, najdulje šest mjeseci, odnosno do 31. ožujka, osim ako student ranije završi studij. Studentu koji ranije završi studij stipendija se isplaćuje zaključno s mjesecom u kojem je diplomirao.
Odredba ovoga članka primjenjuje se isključivo na studente.
Članak 29.
Prestanak prava na stipendiju
Pravo na stipendiju prestaje ako stipendist:
1. ne upiše narednu godinu obrazovanja;
2. ponavlja godinu za koju je ostvario stipendiju;
3. ostvari drugu stipendiju ili drugi oblik potpore za istu svrhu protivno uvjetima ovog Pravilnika ili natječaja;
4. dostavi neistinite ili nepotpune podatke na temelju kojih je ostvario pravo na stipendiju;
5. zasnuje redovni radni odnos tijekom razdoblja u kojem ostvaruje pravo na stipendiju;
6. postane vlasnik obrta tijekom razdoblja u kojem ostvaruje pravo na stipendiju;
7. prestane biti redovni učenik odnosno redovni student;
8. ne ispuni druge uvjete i obveze utvrđene ovim Pravilnikom, natječajem, izjavom kandidata ili ugovorom o stipendiranju.
O prestanku prava na stipendiju odlučuje Općinski načelnik na prijedlog Povjerenstva.
Članak 30.
Opravdane okolnosti
U slučaju opravdanih okolnosti stipendist može podnijeti obrazloženi zahtjev za odgodom, mirovanjem ili drugačije uređenje obveze povrata.
O zahtjevu odlučuje Općinski načelnik na prijedlog Povjerenstva.



Članak 31.
Ugovorno osiguranje
Ugovorom o stipendiranju može se predvidjeti odgovarajuće sredstvo osiguranja naplate, u skladu s važećim propisima.
Članak 32.
Primjena na postojeće stipendiste
Na korisnike stipendija koji su ugovor o stipendiranju sklopili prije stupanja na snagu ovog Pravilnika primjenjuju se odredbe ugovora o stipendiranju koji je s njima sklopljen.
Članak 33.
Iznimne i nepredviđene okolnosti
O svim iznimnim okolnostima i situacijama koje nisu uređene ovim Pravilnikom, a koje se pojave u postupku dodjele stipendija, tijekom stipendiranja ili u vezi s ostvarivanjem prava i izvršavanjem obveza stipendista, odlučuje Povjerenstvo za stipendije, odnosno predlaže Općinskom načelniku način postupanja kada je za donošenje odluke nadležan Općinski načelnik.
Odluka odnosno prijedlog iz stavka 1. ovoga članka mora biti obrazložen i utemeljen na jednakom postupanju prema kandidatima i stipendistima.

Članak 34.
Prestanak važenja ranijih odluka
Danom stupanja na snagu ovoga Pravilnika prestaju važiti Odluka o stipendiranju darovitih učenika i studenata i Odluka o stipendiranju učenika i studenata koji se obrazuju za deficitarna zanimanja („Službeni glasnik Općine Vela Luka“, broj 10/2010).

Članak 35.
Stupanje na snagu
Ovaj Pravilnik stupa na snag danom bjave u Službenom glasniku Općine Vela Luka.


PRILOG 1
TABLICE BODOVANJA
1. Učenik srednje škole – prosjek ocjena u 8. razredu (za učenike 1. razreda srednje škole)
	Prosjek
	Bodovi

	5,00
	100

	4,50–4,99
	90

	4,00–4,49
	75

	3,50–3,99
	50

	3,00–3,49
	35

	ispod 3,00
	0


2. Učenik srednje škole – prosjek ocjena prethodne školske godine (za učenike 2. razreda i više)
	Prosjek
	Bodovi

	5,00
	100

	4,50–4,99
	90

	4,00–4,49
	75

	3,50–3,99
	50

	3,00–3,49
	35

	ispod 3,00
	0


3. Student – ECTS bodovi prethodne akademske godine (za studente viših godina)
	ECTS
	Bodovi

	60 i više
	100

	57–59
	90

	54–56
	75

	53
	65


4. Državna matura – bodovanje obveznih ispita pojedinačno
	Ocjena
	Viša razina (A)
	Osnovna razina (B)

	5
	10
	8

	4
	8
	6

	3
	6
	4

	2
	3
	2


5. Natjecanja
	Rezultat
	Županijsko
	Državno
	Međunarodno

	1. mjesto
	10
	20
	30

	2. mjesto
	8
	16
	25

	3. mjesto
	6
	12
	20

	Sudjelovanje / drugi priznati rezultat
	3
	6
	10




6. Znanstveni, stručni, umjetnički i drugi javno priznati rezultati
	Rezultat
	Bodovi

	Međunarodno ili nacionalno javno priznato ostvarenje
	40

	Državno / nacionalno priznato ostvarenje
	30

	Županijsko / regionalno priznato ostvarenje
	20

	Drugi javno priznati rezultat
	10


7. Volontiranje i aktivno sudjelovanje u udrugama na području Općine Vela Luka
	Angažman
	Bodovi

	Aktivno i kontinuirano najmanje 2 godine
	15

	Aktivno i kontinuirano najmanje 1 godine
	10

	Povremeno dokazano aktivno sudjelovanje
	5

	Jednokratno volontiranje
	2

	Samo formalno članstvo bez aktivnosti
	0


8. Socijalne okolnosti
	Socijalna okolnost
	Bodovi

	Kandidat nema oba roditelja
	40

	Kandidat nema jednog roditelja
	30

	Kandidat je dijete samohranog roditelja koji ne prima financijsku pomoć od drugog roditelja
	20

	Kandidat ima utvrđen stupanj tjelesnog oštećenja 50 % ili više
	20

	Kandidat je dijete hrvatskog branitelja iz Domovinskog rata
	10

	Kandidat je iz obitelji s troje ili više djece – za svako dijete
	5




PRILOG 2
IZJAVA KANDIDATA
Ja, ________________________________, OIB ____________________, izjavljujem:
1. da sam redovni učenik odnosno redovni student;
2. da nisam u redovnom radnom odnosu;
3. da nisam vlasnik obrta;
4. da nisam korisnik druge stipendije ili drugog oblika potpore za istu svrhu;
5. da su podaci navedeni u prijavi i dokumentaciji istiniti i potpuni;
6. da ću Općinu Vela Luka bez odgode obavijestiti o svakoj promjeni okolnosti koja utječe na pravo na stipendiju;
7. da sam upoznat s pravima i obvezama iz Pravilnika i ugovora o stipendiranju.
Mjesto i datum: ___________________________          Potpis: ___________________________


PRILOG 3
IZJAVA O NAMJERI NAKON ZAVRŠETKA OBRAZOVANJA
Ova izjava popunjava se najkasnije tri (3) mjeseca prije planiranog roka završetka obrazovanja.
Ime i prezime stipendista: ______________________________________________
Zanimanje / obrazovni program: ______________________________________________
Obrazovna ustanova: ______________________________________________
Planirani rok završetka obrazovanja: ______________________________________________
Nakon završetka obrazovanja za koji primam stipendiju:
☐ namjeravam nastaviti obrazovanje;
☐ namjeravam tražiti zaposlenje u struci na području Općine Vela Luka;
☐ trenutno ne namjeravam nastaviti obrazovanje niti tražiti zaposlenje na području Općine Vela Luka.
NAPOMENE:
________________________________________________________________________________
________________________________________________________________________________
________________________________________________________________________________
________________________________________________________________________________
________________________________________________________________________________
Obvezujem se svaku promjenu iskazane namjere bez odgode prijaviti Općini Vela Luka.
Mjesto i datum: ___________________________          Potpis: ___________________________


OBRAZLOŽENJE
uz Prijedlog Pravilnika o dodjeli stipendija učenicima i studentima koji se obrazuju za deficitarna zanimanja od javnog interesa za Općinu Vela Luka
Važeći sustav stipendiranja temelji se na aktu iz 2010. godine te više ne odgovara u cijelosti današnjim potrebama Općine Vela Luka. Predloženim Pravilnikom sustav se uređuje cjelovitije, jednostavnije i preglednije, a kriteriji i obveze stipendista prilagođavaju se stvarnim potrebama Općine i cilju da se javna sredstva usmjere prema obrazovanju za zanimanja za kojima postoji potreba na području Općine Vela Luka.
Stipendije se prvenstveno dodjeljuju kandidatima koji se obrazuju za zanimanja s Liste deficitarnih zanimanja od javnog interesa. Natječajem se posebno utvrđuje broj stipendija za učenike srednjih škola i broj stipendija za studente. Ako nakon popune predviđenog broja stipendija za deficitarna zanimanja ostanu raspoložive stipendije, Povjerenstvo će bodovati i prijave kandidata koji se obrazuju za druga zanimanja, prema utvrđenim kriterijima i redoslijedu na listi prvenstva. Na taj način omogućuje se racionalno korištenje svih planiranih sredstava, uz zadržavanje jasnog prvenstva deficitarnim zanimanjima.
U području uspjeha u obrazovanju kriteriji su prilagođeni razini obrazovanja. Kod učenika srednje škole vrednuje se prosjek ocjena iz prethodne školske godine, a učenici 1. razreda srednje škole dostavljaju podatke o uspjehu iz 8. razreda osnovne škole. Kod studenata prve godine vrednuje se uspjeh iz posljednje godine srednje škole, a kod studenata viših godina ostvareni ECTS bodovi u prethodnoj akademskoj godini, uz uvjet najmanje 53 ECTS boda, redovan upis i neponavljanje godine. Državna matura boduje se prema ocjenama na obveznim ispitima, pri čemu se za svaki ispit pojedinačno uzima u obzir razina A ili B.
Socijalne okolnosti ostaju zaseban kriterij bodovanja, a dosadašnji prihodovni cenzus za ostvarivanje socijalnih bodova ukida se. Dosadašnji cenzus vezan uz prihod po članu kućanstva zbog inflacijskih kretanja i rasta troškova života više ne predstavlja odgovarajući pokazatelj socijalnog položaja kandidata. Uklanjanjem tog cenzusa sustav se usmjerava na konkretne i dokazive socijalne okolnosti kandidata, dok se naglasak dodatno stavlja usmjeravanje javnih sredstava prema obrazovanju za deficitarna zanimanja od javnog interesa i stvarnim potrebama Općine.
Posebno se vrednuju rezultati na županijskim, državnim i međunarodnim natjecanjima, znanstveni, stručni, umjetnički i drugi javno priznati rezultati te volontiranje i aktivno sudjelovanje u radu udruga na području Općine Vela Luka. 
Važan dio predloženog Pravilnika odnosi se na praćenje stipendista nakon završetka obrazovanja. Stipendist je dužan najkasnije tri mjeseca prije planiranog roka završetka obrazovanja dostaviti Izjavu o namjeri nakon završetka obrazovanja. Učenik koji završava srednju školu iskazuje namjeru nastavka obrazovanja ili traženja zaposlenja, a student iskazuje namjeru nakon završetka studija. 
Povjerenstvo za stipendije sudjeluje i u utvrđivanju postoji li nakon završetka obrazovanja potreba za zanimanjem stipendista i odgovarajuće radno mjesto na području Općine Vela Luka. Povjerenstvo je dužno utvrditi postojanje potrebe i odgovarajućeg radnog mjesta najkasnije u roku od 30 dana od završetka obrazovanja stipendista. Ako takva potreba postoji, stipendist se, u roku od 30 dana od dana kada je obaviješten o postojanju takve potrebe odnosno od objave odgovarajućeg natječaja, dužan prijaviti na odgovarajući javni natječaj. Ako se prijavi, ali ne bude izabran, smatra se da je svoju obvezu ispunio. Ako odbije mogućnost zaposlenja ili se ne prijavi na odgovarajući natječaj, nastupa obveza povrata primljenog iznosa stipendije.
Obveza povrata stipendije i kontrola njezina izvršavanja posebno su razrađene. Stipendist je, na zahtjev Općine, dužan dostavljati podatke o zaposlenju, nezaposlenosti, nastavku obrazovanja i drugim okolnostima relevantnim za izvršavanje preuzetih obveza. Ako nastupi okolnost koja predstavlja osnovu za povrat, povrat se izvršava u jednakim mjesečnim obrocima odnosno anuitetima u kojima je stipendija isplaćivana. Na taj se način jasno uređuje postupanje nakon završetka obrazovanja, mogućnost provjere izvršavanja obveza i način vraćanja javnih sredstava kada stipendist ne ispuni preuzete obveze.
Posebna se pažnja posvećuje postojećim stipendistima. Na stipendiste koji već imaju sklopljene ugovore primjenjuju se njihov ugovor o stipendiranju donesen na temelju važećih Odluka. Kao prijelazno razdoblje Općina će od postojećih stipendista prikupiti podatke putem upitnika o njihovoj namjeri povratka na područje Općine Vela Luka i planovima nakon završetka obrazovanja. 
Predloženim Pravilnikom tako se uspostavlja pregledniji i svrhovitiji sustav stipendiranja u kojem su Liste deficitarnih zanimanja temelj za usmjeravanje stipendija, kriteriji bodovanja prilagođeni različitim razinama obrazovanja, a obveze stipendista nakon završetka obrazovanja jasnije određene. Poseban naglasak stavljen je na praćenje stipendista, utvrđivanje potreba za njihovim zanimanjima, pravodobno postupanje prema mogućnostima zaposlenja te kontrolu i izvršavanje obveze povrata stipendije.
Posebno je važno istaknuti da Općina Vela Luka, unatoč ulaganju značajnih proračunskih sredstava u stipendiranje učenika i studenata, u praksi raspisuje natječaje za radna mjesta za zanimanja koja su prethodno bila predmet stipendiranja, a stipendisti se na takve natječaje ne javljaju. Takva situacija za Općinu predstavlja značajan problem i demotivirajući je čimbenik za daljnje izdvajanje sredstava za stipendije, jer stipendija za deficitarno zanimanje gubi svoju osnovnu svrhu ako ne pridonosi stvaranju mogućnosti za zadržavanje stručnog kadra na području Općine Vela Luka. Pri tome treba imati u vidu da učenici i studenti mogu ostvarivati i stipendije iz drugih izvora, uključujući državne i županijske programe stipendiranja. Stoga se ovim Pravilnikom želi jasnije usmjeriti općinska sredstva prema deficitarnim zanimanjima od stvarnog interesa za Općinu te istodobno povezati ostvarivanje stipendije s jasnije uređenim obvezama stipendista nakon završetka obrazovanja.

